Qırımğa ukrain deñizcilerniñ mahkemesine rusiye television kanalları keldi (+süret, video)
27 noyabr 2018, 13:07
Qırımtatar faali Zair Smedlâ ve rusiye jurnalistleri Aqmescitteki Kiyev rayon mahkemesi yanında, 2018 senesi, noyabr 27
FSB tutqan ukrain deñizcilerine ceza qararı alınacaq Kreml nezareti altındaki Aqmescit Kiyev rayon mahkemesiniñ binası yanında rusiye televizin kanallarınıñ ve rusiye nezareti altında Qırım kanallarınıñ jurnalistleri toplandı.
İlk alınğan malümatqa köre, mahkeme binası yanında rusiyeli “Pervıy kanal”, NTV, “Rossiya”, “İzvestiya” ve Rusiye nezareti altındaki “Krım24” ve “KOT” qırım televizion kanallarınıñ çeküv taqımları ve jurnalistleri bulunmaqta, bundan ğayrı, canlı yayın keçirmek içün köçme televizion stantsiyaları da bar.
Jurnalistler Aqmescitteki Kiyev rayon mahkemesi yanında, 2018 senesi, noyabr 27
Qırımtatar faali Zair Smedlâyev Facebook saifesinde, video kamera, mikrofon ve başqa çeküv cihazlarınen onlarca adamlarnıñ mevcut olğanını köstergen videonı yükledi.
Semedlâyevniñ aytqanına köre, rusiye jurnalistleri, mahkeme binasınıñ yanında toplanğan qırımlılardan tutulğan ukrain deñizcileriniñ vaziyetinen bağlı tefsir almağa tırışa.
Daa evel haber etildi ki, qırımlılar Aqmescit Kiyev rayon mahkemesiniñ binası yanında ukrain deñizcilerinen desek köstermek içün toplana.
Salıkünü saba ukrain deñizcilerini tahminen sekiz Qırım advokatı mudafaa etecegi belli oldı.